Diari Oficial de la Generalitat Valenciana


Sumari del DOGV 9467, del 10-11-2022 (2022/10930)

RESOLUCIÓ de 4 de novembre de 2022, del president de l'Institut Valencià de Competitivitat Empresarial (IVACE), per la qual es convoquen subvencions a projectes de dinamització territorial per a una nova indústria sostenible en la Comunitat Valenciana, amb càrrec al pressupost de l'exercici 2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9467

Data del DOGV
:   10-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10011


Data del document
:   04-11-2022

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 4 de novembre de 2022, del president de l'Institut Valencià de Competitivitat Empresarial (IVACE), per la qual es convoquen subvencions a projectes de dinamització territorial per a una nova indústria sostenible en la Comunitat Valenciana, amb càrrec al pressupost de l'exercici 2023. [2022/10210]  
El programa convocat mitjançant la present resolució s'ha elaborat amb la finalitat de desenvolupar les mesures relatives a l'R+D+I empresarial previstes en l'Estratègia d'Especialització Intel·ligent de la Comunitat Valenciana (RIS3 CV), a fi de donar suport al desenvolupament d'iniciatives relacionades amb la indústria 4.0 i la incorporació de criteris de sostenibilitat productiva, mediambiental i social en els nous projectes empresarials.  
Aquesta convocatòria, que té per objecte impulsar accions i projectes que tinguen un efecte multiplicador i tractor en les empreses del territori, contribuirà al foment de la innovació en el teixit empresarial i afavorirà un impacte positiu en termes socials, econòmics, mediambientals i d'ocupació en la Comunitat Valenciana.  
S'hi contemplen dues actuacions, la primera destinada a donar suport a l'organització d'accions de difusió que faciliten que els seus participants puguen escometre les mesures previstes en la RIS3 CV, i la segona, destinada a donar suport a la preparació i desenvolupament de projectes amb efecte demostrador i tractor, que impulsen noves activitats innovadores dirigides a amplis col·lectius d'empreses i que tinguen incidència en la promoció de la cooperació empresarial i dels agents de l'oferta cientificotecnològica, projectes que s'hauran de dur a terme a través de personal de l'entitat beneficiària que actuarà a manera d'agent de proximitat territorial.  
La convocatòria recull d'altra banda la modificació introduïda per la Llei 18/2022, de 28 de setembre, de creació i creixement d'empreses, quan exigeix a les entitats beneficiàries de subvencions l'acreditació del compliment dels terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
La Llei 38/2003, de 17 de novembre, general de subvencions, estableix, en l'article 23, que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
En virtut de tot això i del que es disposa en l'article 160.4 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i l'article 3 de l'Ordre 12/2017, de 31 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) dirigides a la dinamització territorial per a una nova indústria sostenible en la Comunitat Valenciana, resolc:  
  
  
Article 1. Objecte de la resolució  
1. L'objecte de la present resolució és convocar la concessió per part de l'Institut Valencià de Competitivitat Empresarial (IVACE) de subvencions vinculades a accions previstes en l'Estratègia d'Especialització Intel·ligent per a la Investigació i Innovació de la Comunitat Valenciana (RIS3-CV) per a promoure i facilitar el desenvolupament de mesures empresarials en matèria d'R+D+I, mitjançant les següents actuacions el detall de les quals es troba en l'annex d'aquesta resolució:  
- Organització de jornades i seminaris destinats a facilitar que les empreses participants puguen escometre les mesures del RIS3-CV previstes.  
- Preparació i desenvolupament de projectes en l'àmbit de les mesures del RIS3-CV previstes, amb efecte demostrador i tractor, que impulsen noves activitats innovadores dins de les empreses i que siguen d'interés per a un col·lectiu ampli d'empreses, possibilitant la promoció de la cooperació empresarial i dels agents de l'oferta cientificotecnològica.  
  
2. Les bases reguladores de la present convocatòria són les aprovades per l'Ordre 12/2017, de 31 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) dirigides a la dinamització territorial per a una nova indústria sostenible en la Comunitat Valenciana, publicades en el Diari Oficial de la Generalitat Valenciana (DOGV) núm. 8055, de 5 de juny de 2017; en aquestes bases s'estableixen les condicions de les ajudes en el no previst en aquesta convocatòria.  
  
Article 2. Requisits generals dels projectes  
1. Per projecte s'entén qualsevol iniciativa de despesa o inversió, sobre una operació o actiu concret, que haja de realitzar-se en un termini determinat i que, de manera individual o combinada, tinga un sentit empresarial, sense perjudici que aqueixa iniciativa puga integrar-se, en el seu contingut o en el temps, en un pla major.  
2. L'entitat sol·licitant del projecte haurà de desenvolupar l'activitat aprovada conforme al que es disposa en la memòria presentada i en la resolució de concessió. La no execució dels compromisos adquirits podrà significar la revocació de l'ajuda a la totalitat del projecte, en la mesura en què els resultats queden afectats.  
3. Els projectes hauran d'haver-se iniciat amb posterioritat a l'1 de gener de 2023.  
4. Els resultats dels projectes hauran de tindre impacte tangible en la Comunitat Valenciana.  
5. L'execució dels projectes no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, discapacitat, edat o orientació sexual, facilitant, o almenys no impedint l'accessibilitat per a les persones amb diversitat funcional.  
  
6. El projecte haurà d'executar-se en el marc d'un desenvolupament sostenible i de foment de la conservació, protecció i millora del medi ambient.  
7. El contingut dels projectes presentats haurà de ser coherent amb l'activitat, fins i estratègia de l'entitat sol·licitant.  
8. Quan l'ajuda finance l'adquisició, construcció, rehabilitació o millora de béns inventariables, aquests hauran d'estar situats en la Comunitat Valenciana, i les entitats beneficiàries hauran de destinar-los a la finalitat concreta per a la qual es va concedir l'ajuda durant almenys tres anys des de la data límit de justificació de la subvenció, si es tracta d'un bé inscriptible en un registre públic, i durant un mínim de dos anys per a la resta de béns.  
9. L'entitat sol·licitant només podrà presentar un projecte dins de cada actuació definida en l'annex d'aquesta resolució.  
  
Article 3. Entitats beneficiàries  
Sense perjudici de les restriccions previstes en l'article 4 de l'Ordre 12/2017, de 31 de maig, podran sol·licitar aquestes ajudes:  
a) Entitats sense ànim de lucre ?públiques o privades- amb personalitat jurídica pròpia i seu social en la Comunitat Valenciana, que de manera habitual presten serveis a les pimes en matèria de suport a la innovació i a la modernització en les seues diverses formes i així es reculla en els seus estatuts.  
b) Entitats jurídiques amb seu social en la Comunitat Valenciana que gestionen clústers empresarials i que tinguen la condició d'agrupació empresarial innovadora segons la definició de l'apartat 92 de l'article 2 del Reglament (UE) núm. 651/2014, de la Comissió de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.06.2014).  
  
Article 4. Dotació pressupostària  
1. El pressupost per a la concessió de les subvencions previstes en la present resolució serà d'1.000.000 euros amb càrrec a la línia S6722000 Investigació, Desenvolupament i Innovació Empresarial del pressupost de la Generalitat, previst en el projecte de Llei de pressupostos de la Generalitat per a l'exercici 2023, distribuït entre les dues actuacions previstes en l'annex de la següent forma:  
Actuació 1: 500.000 euros.  
Actuació 2: 500.000 euros.  
La quantia total màxima establida en la present convocatòria, atés el caràcter anticipat de la tramitació, té caràcter estimat fins a l'aprovació dels pressupostos de la Generalitat per a l'exercici de 2023. Per aquest motiu, l'emissió de les resolucions de concessió de subvencions queda condicionada a l'existència de crèdit adequat i suficient en la Llei de pressupostos de la Generalitat que resulte aprovada per al mencionat exercici econòmic.  
2. Si després de la distribució del pressupost entre les sol·licituds susceptibles d'ajuda existira en una de les actuacions una part de pressupost no aplicada, aquesta diferència podrà destinar-se, a proposta de la Comissió d'Avaluació, a l'altra actuació.  
3. En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en les quals s'hagen resolt sol·licituds per import inferior a la despesa prevista inicialment, o de les quals es deriven obligacions liquidades o reconegudes per import inferior a l'ajuda que va ser concedida en el seu moment, o bé quan aquest augment siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que pertoca, i a la publicació en la Base nacional de dades de subvencions (BNDS) i butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en la Base nacional de dades de subvencions (BNDS) i butlletins que corresponga, sense necessitat d'obertura d'un termini addicional per a presentar noves sol·licituds.  
  
Article 5. Característiques de l'ajuda  
1. L'ajuda consistirà en una subvenció sobre el cost del projecte considerat com a subvencionable.  
2. L'ajuda està subjecta al règim de minimis, la qual cosa suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. A l'efecte de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, s'estarà als límits i condicions de l'article 3, apartats 2 i 3 d'aquesta disposició.  
Amb caràcter previ a la concessió de les ajudes, l'IVACE requerirà a les entitats sol·licitants la presentació de les declaracions de les ajudes de minimis rebudes en l'exercici fiscal en curs i dels dos anteriors, així com la declaració d'altres ajudes per als mateixos costos subvencionables.  
  
Article 6. Termini i forma de presentació de sol·licituds  
1. La presentació de les sol·licituds s'ajustarà al que s'estableix en l'article 5 de l'Ordre 12/2017.  
2. El termini de presentació de sol·licituds s'iniciarà l'endemà de la publicació de l'extracte de la present convocatòria en el Diari Oficial de la Generalitat Valenciana (DOGV) i finalitzarà el 20 de desembre de 2022 a les 23:59:59 hores.  
3. La tramitació tant de la sol·licitud, com en general del procediment, serà electrònica i requerirà que l'entitat sol·licitant dispose durant totes les fases del procediment de certificat de representant d'entitat emés per l'Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme.  
  
Així mateix, l'entitat sol·licitant podrà autoritzar una altra persona perquè realitze qualsevol tràmit relacionat amb aquesta convocatòria sempre que aquesta autorització conste en el Registre de Representants de l'ACCV (https://www.accv.es/ciudadanos/registro-de-representantes/).  
La tramitació de la sol·licitud -emplenada segons el model disponible en la pàgina web http://www.ivace.es- suposa la signatura d'aquesta i dels annexos, i es presentarà en el registre telemàtic de l'IVACE a través d'aquesta pàgina web.  
4. La presentació de la sol·licitud portarà implícita l'acceptació de les bases, inclòs el que es disposa en aquesta convocatòria.  
5. A la sol·licitud i els seus annexos, signats electrònicament per qui exercisca la representació legal, haurà d'adjuntar-se la memòria del projecte i la següent documentació:  
a) Relativa al compliment d'obligacions mediambientals:  
L'entitat sol·licitant haurà de presentar una declaració responsable signada electrònicament que es troba al corrent en el compliment d'aquestes obligacions en les instal·lacions en les quals s'executarà el projecte, i en la seua seu social en el cas que aquesta no coincidisca amb el domicili d'execució del projecte, segons model disponible en la pàgina web de l'IVACE http://www.ivace.es, apartat de Documentació annexa de la sol·licitud del programa. Amb posterioritat, quan així se li requerisca per part de l'IVACE, haurà d'acreditar fefaentment el seu compliment ?referit al moment de la concessió de l'ajuda- seguint les instruccions disponibles en el mateix apartat de la pàgina web de l'IVACE a dalt esmentat.  
b) Relativa al compliment d'obligacions en matèria d'Igualtat d'Oportunitats: l'empresa haurà de presentar una declaració responsable relativa a l'obligació de disposar d'un Pla d'Igualtat d'Oportunitats registrat, conformement amb el que es disposa en el Reial Decret llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes en l'ocupació i i treball, i en el Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball, incorporada en el document generat mitjançant l'aplicació Exmunwv@. Amb posterioritat, quan així se li requerisca per part de l'IVACE, haurà d'acreditar fefaentment el declarat, referit al moment de la concessió de l'ajuda.  
c) Relativa al compliment d'obligacions fiscals i amb la Seguretat Social: només serà necessari presentar la documentació acreditativa de trobar-se al corrent en cas que no ho haja autoritzat l'IVACE per a la seua obtenció per mitjans telemàtics.  
d) Relativa a la seua personalitat jurídica: haurà d'aportar acta de constitució i estatuts vigents registrats. La utilització del certificat electrònic per a la tramitació de la sol·licitud eximeix de l'obligació de presentar la documentació relativa a la representació amb la qual s'actua en la fase de sol·licitud.  
e) Relativa al compliment dels terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials: haurà de declarar aquesta circumstància en la sol·licitud normalitzada, i en cas que l'entitat no puga presentar en el Registre Mercantil compte de pèrdues i guanys abreujada, haurà d'acreditar el compliment dels referits terminis de pagament de manera fefaent, tal com s'indica en l'article 7.3 d'aquesta resolució.  
6. No serà necessari aportar cap documentació que ja estiga en poder de l'IVACE sempre que es mantinga vigent i s'aporte declaració de vigència a aquest efecte.  
7. Quan la sol·licitud no complisca els requisits exigits en la Llei 39/2015, d'1 d'octubre, del procediment administratiu comú de les administracions públiques, o no s'aporte la documentació que d'acord amb aquesta convocatòria siga exigible, es requerirà a l'entitat sol·licitant perquè -en el termini de 10 dies hàbils des de l'endemà de la recepció del requeriment- esmene la falta o adjunte els documents preceptius, amb advertiment que si no fa es considerarà que ha desistit de la sol·licitud, amb resolució prèvia dictada en els termes establits en la legislació administrativa.  
8. Els requeriments es realitzaran per mitjans electrònics i s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de la notificació.  
9. En el cas que, per qualsevol circumstància, una mateixa entitat presentara diferents sol·licituds per a una mateixa actuació, només es consideraria vàlida l'última registrada en termini.  
10. Es delega en la persona que ostente la prefectura de l'Àrea d'Empreses i Associacions de la Unitat IVACE Innovació, la resolució de les incidències produïdes amb anterioritat a la concessió, especialment les referides a desistiments, canvi d'entitat sol·licitant i canvi de projecte.  
  
Article 7. Criteris d'avaluació  
1. Un projecte només podrà ser secundat quan la puntuació obtinguda en l'avaluació siga igual o superior a 50 punts.  
2. Seran criteris d'avaluació, d'aplicació a cadascuna de les actuacions previstes en annex:  
a) Qualitat del projecte. Puntuació màxima del grup: 35 punts. Es valorarà:  
- el grau de definició i claredat del projecte proposat. De 0 a 20 punts.  
- la metodologia i l'adequació del pressupost. De 0 a 10 punts.  
- la inclusió de les accions previstes en el pla estratègic de l'entitat sol·licitant. De 0 a 5 punts.  
b) Viabilitat tècnica i econòmica del projecte. Puntuació màxima del grup: 20 punts. Es valorarà:  
- la capacitat i experiència de l'equip de treball. De 0 a 10 punts.  
- la capacitat financera per a escometre el projecte. De 0 a 10 punts.  
c) Resultats/impacte esperable del projecte. Puntuació màxima del grup: 35 punts. Es valorarà:  
- adequació de les accions plantejades per a una efectiva dinamització sectorial, territorial, econòmica, social, o en l'àmbit tecnològic d'influència, considerant també la complementarietat amb iniciatives similars d'altres agents. De 0 a 35 punts.  
d) Aspectes socials del projecte. Puntuació màxima del grup: 10 punts. Es valorarà:  
- l'existència en l'àmbit del projecte de mesures que promoguen o faciliten de manera efectiva la igualtat entre homes i dones. De 0 a 3 punts.  
- l'existència en l'àmbit del projecte d'actuacions o mesures amb un efecte positiu en matèria mediambiental: De 0 a 4 punts.  
- l'existència en l'àmbit del projecte de mesures que promoguen o faciliten de manera efectiva la participació o integració de persones amb diversitat funcional o de col·lectius desfavorits. De 0 a 3 punts.  
  
3. Practicada la preavaluació per l'àrea instructora, en cas que resulte una proposta de concessió a l'entitat superior a 30.000 euros, IVACE li requerirà perquè en el cas que no puga presentar en el Registre Mercantil compte de pèrdues i guanys de forma abreujada, present una certificació emesa per auditor inscrit en el Registre Oficial d'Auditors de Comptes relativa al compliment dels terminis de pagament previstos en la Llei 3/2004, de 29 de desembre, segons preveu l'article 13.3.bis de la Llei 38/2003, General de Subvencions.  
  
Article 8. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes corresponents a la present convocatòria, a proposta de la Comissió d'Avaluació definida en l'article 8 de l'Ordre 27/2016, de 25 de novembre.  
  
2. El termini màxim per a resoldre i notificar la resolució és de sis mesos a comptar des de la finalització del termini de presentació de sol·licituds. Transcorregut el termini sense que s'haguera notificat la resolució expressa, les entitats sol·licitants considerarien desestimades les seues sol·licituds per silenci administratiu, tot això sense perjudici de l'obligació de resoldre expressament que incumbeix l'Administració.  
3. La resolució motivada del procediment es notificarà als interessats per via telemàtica i les ajudes concedides es publicaran en la Base de dades nacional de subvencions (BDNS) en compliment del que s'estableix en la Llei 38/2003, de 17 de novembre, general de subvencions, i en la pàgina web de l'IVACE http://www.ivace.es, amb expressió de la convocatòria, del programa i crèdit pressupostari al qual s'imputen, entitat beneficiària, quantitat concedida i objectiu o finalitat de la subvenció.  
4. La resolució de concessió i/o denegació exhaureix la via administrativa. Es delega en la persona titular de la Direcció General de l'IVACE la resolució dels recursos de reposició.  
5. La disposició dels nous conjunts de dades que es generen per la formalització i el desenvolupament de les subvencions atorgades en virtut d'aquesta convocatòria, serà tractada, sempre que siga possible, com a conjunt de dades obertes.  
  
Article 9. Obligacions de les entitats beneficiàries  
1. Les obligacions de les entitats beneficiàries venen especificades en els articles 9, 10, 14 i 16 de l'Ordre 12/2017 de 31 de maig, sense perjudici de les previstes en l'article 14 de la Llei 38/2003, de 17 de novembre, general de subvencions.  
2. Documentació a aportar per a la justificació.  
La justificació de l'ajuda es realitzarà mitjançant compte justificatiu amb aportació de justificants de despesa i pagament i amb informe d'auditor, en la forma exigida en les Instruccions de Justificació de l'Ajuda aprovades per resolució de la Direcció General de l'IVACE. En tot cas comprendrà la següent documentació:  
- Informe final que reculla de forma detallada les activitats realitzades, signat electrònicament per qui ostente la representació legal de l'entitat.  
- Relació de despeses de l'activitat emplenada mitjançant l'aplicació informàtica «Justifica@» accessible des d'http://www.ivace.es.  
- Justificants de despesa i pagament. En el cas de despeses corresponents a serveis externs, haurà d'aportar a més còpia dels informes o documentació equivalent per a acreditar la realització del servei d'assistència tècnica, consultoria o equivalent signats electrònicament per l'empresa proveïdora.   
- Informe de persona auditora o empresa inscrita en el Registre Oficial d'Auditors de Comptes (ROAC) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), acompanyat d'un llistat de comprovació del compliment de requisits segons model previst en les Instruccions de Justificació d'Ajudes.  
3. Terminis d'execució, justificació i de validesa de justificants de despesa i pagament.  
a) El projecte haurà de desenvolupar-se dins del període comprés entre l'1 de gener de 2023 i el 31 de desembre de 2023, entenent-se que el desenvolupament s'ha iniciat quan s'haja produït el primer compromís de despesa ferma i irreversible.  
b) Seran subvencionables les despeses incorregudes en la realització del projecte sempre que la data del justificant de despesa es trobe compresa en el període indicat en l'apartat anterior.  
c) S'admetran els pagaments realitzats fins a la data de justificació del projecte sempre que hagen sigut abonats en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
d) La justificació de l'execució del projecte haurà de presentar-se amb data límit 6 de febrer de 2024.  
4. Prèviament a la contracció d'una despesa igual o superior a 15.000 euros, IVA exclòs, l'entitat beneficiària haurà de sol·licitar com a mínim tres ofertes de diferents empreses proveïdores sense vinculació ni entre aquestes ni amb l'empresa beneficiària de l'ajuda, entenent com a tals les que responguen a la definició de l'article 68.2 del Reglament de la Llei general de subvencions, aprovat per Reial decret 887/2006, de 21 de juliol, i entre les ofertes haurà de triar la més econòmica; la mateixa obligació serà exigible quan amb una mateixa empresa proveïdora la despesa total realitzada en el projecte siga igual o supere, IVA exclòs, la quantia de 15.000 euros, i caldrà per tant sol·licitar les ofertes abans de la contracció de cadascun de les despeses. El compliment d'aquestes obligacions haurà d'acreditar-se documentalment en el moment de la justificació de l'ajuda.  
Les ofertes hauran de seleccionar-se entre entitats amb paràmetres equiparables i complir els següents requisits:  
a) Requisits materials: les ofertes hauran d'estar prou detallades, especificant els treballs que han de realitzar-se i el seu preu, i hauran de ser comparables en el seu contingut.  
b) Requisits formals: les ofertes hauran d'estar datades i signades manualment o electrònicament, juntament amb el logo o el segell de l'empresa proveïdora.  
En cas de no optar per l'oferta més econòmica, s'haurà de presentar un informe justificant per què no s'ha triat aquesta oferta.  
Excepcionalment, en el cas que per les especials característiques del bé o servei no existisca en el mercat suficient nombre d'entitats que el subministren o presten, se substituirà la presentació de les tres ofertes pels següents documents:  
a) Un informe explicatiu, signat per la representació legal, sobre les especials característiques del bé o servei que fan impossible la localització d'un mínim de tres entitats proveïdores d'aquest. No serà admés com a justificant de la no presentació de 3 ofertes si el seu argument es basa en:  
- Les característiques de l'entitat proveïdora (per exemple: «proveïdora habitual», o «subministradora única» sense que en aquest cas s'aporten més dades que ho acrediten, etc.).  
- Les característiques genèriques del bé o servei (per exemple: «caràcter tecnològic del servei», etc.).  
- Les característiques genèriques de l'entitat beneficiària (per exemple: «política de compres implantada i aprovada per la direcció», etc.).  
b) Un annex a l'informe explicatiu amb documentació que acredite la cerca d'entitats proveïdores del bé o servei.  
La no presentació de les ofertes -o de l'informe explicatiu que les substituïsca- conformement amb els requisits exigits-, implicarà que la corresponent despesa no es considere subvencionable.  
5. L'entitat beneficiària haurà de fer constar, en tota informació o publicitat que efectue del projecte o activitat objecte d'ajuda, el cofinançament per l'IVACE envers això assegurar que totes les parteixes intervinents en el projecte i el públic en general siguen coneixedors d'aquest cofinançament. En aquest sentit, haurà d'inserir en els diferents materials, suports, comunicacions o productes de difusió, el logotip de l'IVACE, disponible en http://www.ivace.es.  
Per a acreditar el compliment d'aquesta obligació, haurà de presentar en el termini concedit per a la justificació:  
- Acreditació de les accions d'informació i comunicació (informes, escrits, presentacions, esdeveniments, documentació de reunions, etc.) que, si és el cas, ha mantingut.  
- Captura de pantalla de la pàgina web -o mitjà electrònic similar- on conste una referència al projecte subvencionat i al nom del programa.  
  
- Fotografia del cartell informatiu sobre el projecte, d'una grandària mínima A3, en un lloc ben visible per al públic.  
6. Altres obligacions:  
a) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
b) Els documents justificatius de les despeses corresponents al projecte subvencionat hauran de conservar-se durant el període mínim de 5 anys a comptar des de la finalització del termini de justificació. En aqueix sentit, els documents s'han de conservar o bé en forma d'originals o de còpies compulsades d'originals, o bé en suports de dades comunament acceptades, especialment versions electròniques de documents originals o documents existents únicament en versió electrònica. Els documents s'han de conservar en una forma que permeta la identificació dels interessats durant el període necessari per als fins per als quals es van recollir les dades o per als quals tracten ulteriorment. Quan els documents només existisquen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables a l'efecte d'auditoria.  
c) Disposar de llibres comptables i registres diligenciats i altres documents ben auditats en els termes exigits per la legislació vigent, així com els estats comptables.  
d) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'entitat beneficiària en la memòria del projecte a conseqüència de l'execució d'aquest.  
e) Respectar les regles d'acumulació establides en l'article 11 de l'Ordre 12/2017 de 31 de maig.  
  
Article 10. Modificació de la subvenció i reintegrament de les ajudes concedides  
1. L'entitat beneficiària haurà de realitzar el projecte objecte de subvenció en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costos indicats en la notificació de concessió i pels imports que en aquesta s'especifiquen. Si durant l'execució del projecte es produeixen circumstàncies excepcionals que modifiquen el seu desenvolupament previst, es procedirà per l'entitat beneficiària de la següent forma d'acord amb la tipologia de la modificació:  
1. L'empresa beneficiària haurà de realitzar el projecte objecte de subvenció en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costos indicats en la notificació de concessió i pels imports que en aquesta s'especifiquen. No obstant això, si durant l'execució del projecte es produeixen circumstàncies excepcionals que modifiquen el desenvolupament previst, en funció de la seua naturalesa, l'empresa beneficiària podrà sol·licitar:  
a) Modificacions en el projecte que alteren aspectes essencials d'aquest, inclosa, entre altres, qualsevol modificació que supose una redistribució entre els imports secundats per concepte de despesa superior al 20 %:  
Es requereix la presentació d'una sol·licitud d'autorització prèvia presentada com a màxim 2 mesos després de la data de recepció de la notificació de concessió de la subvenció. En cap cas serà autoritzada per IVACE quan d'aquestes es derive una valoració menor que la que va obtindre el projecte per a la seua aprovació.  
b) Modificacions en el projecte, que no alteren ni aspectes essencials d'aquest ni rellevants en la seua avaluació:  
No es requereix autorització prèvia de l'IVACE, però sí de motivació adequada i suficient en la memòria justificativa d'execució del projecte, que haurà de validar-se per l'IVACE.  
c) Ampliació de la data límit d'execució i d'elegibilitat de les despeses:  
Es requereix la presentació d'una sol·licitud d'autorització prèvia presentada com a mínim 2 mesos abans del final del termini d'execució del projecte establit prèviament. Podrà acceptar-se sempre que segons el parer de l'IVACE siga compatible amb els terminis i procediments de gestió de la convocatòria.  
d) Ampliació de la data límit de justificació i d'elegibilitat dels pagaments:  
Es requereix la presentació d'una sol·licitud d'autorització prèvia presentada com a mínim 30 dies naturals abans del final del termini de justificació del projecte establit prèviament. Podrà acceptar-se sempre que segons el parer de l'IVACE siga compatible amb els terminis i procediments de gestió de la convocatòria. La modificació addicional del període d'execució del projecte o d'elegibilitat de les despeses requerirà l'autorització conformement amb el que es disposa en el suposat c) anterior.  
Les sol·licituds de modificació hauran de ser justificades adequadament per l'entitat beneficiària i en cap cas podran suposar un increment en l'import de l'ajuda concedida.  
2. En la justificació de la despesa podran acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en uns altres, si bé únicament en les següents circumstàncies:  
a) En els costos amb justificació superior al 80 % del que es disposa en la notificació, la disminució de despesa es podrà compensar fins a aconseguir el 100 % amb els excessos provinents d'altres costos en els quals s'haja justificat per damunt del que es disposa.  
b) Únicament el 20 % d'excés d'un cost podrà aplicar-se a compensar la menor justificació en uns altres.  
c) Els excessos en les partides de despesa de recursos humans no podran utilitzar-se per a compensar altres costos.  
d) Els costos la despesa justificada dels quals siga inferior al 80 % del que es disposa en la notificació d'ajuda, no admetran compensació.  
e) En qualsevol cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
f) La compensació entre costos no alterarà en cap cas la naturalesa del projecte.  
En qualsevol cas, les modificacions resultants dels mecanismes de compensació detallats o aprovades per l'IVACE, no estaran en contradicció amb els requisits exigits per a l'aprovació del projecte i els seran aplicable els límits establits en els annexos de la present resolució.  
  
3. Tota alteració de les condicions tingudes en compte per a la concessió i, en general, l'incompliment de les obligacions per part de l'entitat beneficiària, podrà donar lloc a la minoració o revocació de l'ajuda concedida o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta.  
4. La no presentació de les ofertes o els informes a què fa referència l'article 9.4, o la insuficiència d'aquests, donarà lloc a la consegüent minoració o revocació prevista en l'article 10.2 de les bases reguladores.  
  
5. La presentació per part de l'entitat beneficiària d'un percentatge de despeses pagades menor del 60 % de la quantitat total a justificar donarà lloc a la revocació de l'ajuda, llevat que tècnicament puga considerar-se que així i tot el projecte ha sigut desenvolupat efectivament i no es declare la revocació sinó la minoració.  
6. L'entitat beneficiària podrà sol·licitar una ampliació de la data de justificació del projecte quan es donen circumstàncies excepcionals i imprevistes. Per a això haurà de presentar una sol·licitud motivada, com a mínim 1 mes abans de la data límit de justificació del projecte establida en l'article 9.3.d. L'IVACE podrà acceptar-la si la considera compatible amb els terminis i procediments de gestió de la convocatòria. La possible autorització no suposarà la modificació del període d'execució del projecte ni d'elegibilitat de despeses.  
7. Es delega en la direcció de l'Àrea d'Empreses i Associacions de la Unitat IVACE Innovació, la resolució de les incidències que es produïsquen amb posterioritat a la concessió, sense que en cap cas puguen suposar una modificació de la baremació efectuada per a l'adjudicació, especialment les referides a renúncies, canvi d'entitat beneficiària, possibles pròrrogues per a l'execució i/o justificació del mateix i canvi de projecte; la resolució relativa a les possibles minoracions o de desistiment sense efectes de les subvencions concedides es delega en la persona titular de la Direcció General de l'IVACE.  
  
Article 11. Pagament de les ajudes  
1. L'IVACE procedirà al pagament de l'ajuda una vegada s'haja executat el projecte al qual estava destinada, i sempre que haja verificat el compliment de les obligacions exigibles a l'entitat beneficiària.  
2. Prèvia sol·licitud de l'entitat interessada, l'IVACE podrà anticipar l'import de la subvenció d'acord amb els límits establits en la Llei 1/2015, de 6 de febrer, llevat que la Llei de Pressupostos de la Generalitat per a l'exercici 2023 dispose la possibilitat d'un percentatge major, i després del depòsit de les garanties previstes en la legislació aplicable en les delegacions de l'Agència Tributària Valenciana (ATV) a Alacant, Castelló o València.  
  
Article 12. Transparència i detecció del frau  
L'entitat beneficiària haurà de complir amb les mesures de transparència i prevenció del frau i aportar la documentació que així ho acredite:  
a) Mesures de transparència:  
Les entitats hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional, l'organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els límits establits, i haurà de mantindre's publicada durant almenys quatre anys naturals.   
Les entitats beneficiàries de subvencions estan obligades a subministrar a l'entitat concedent, després de requeriment, tota la informació que siga necessària per al compliment per aquesta de les obligacions establides en la Llei de transparència, en el termini de 15 dies hàbils des del requeriment.  
b) Mesures de prevenció del frau:  
Les entitats beneficiàries han de tindre un comportament antifrau i col·laborar amb qualsevol altra Administració per a evitar comportaments fraudulents en la societat. En cas que qualsevol persona tinguera coneixement de fets que puguen ser constitutius de frau o irregularitat relacionats amb les ajudes previstes en la present convocatòria podrà posar-los en coneixement a través del canal habilitat a aquest efecte per l'Oficina Nacional de Coordinació Antifrau en l'adreça web:  
  
https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control Antifrau del portal de l'IVACE: http://www.ivace.es.  
  
  
DISPOSICIÓ FINAL  
  
Primera. Desenvolupament i execució  
Es delega en la persona titular de la Direcció General de l'IVACE per a dictar les resolucions necessàries per al desenvolupament, eficàcia i execució de la present convocatòria.  
  
Segona. Entrada en vigor  
La present resolució entrarà en vigor l'endemà de la publicació de l'extracte en el Diari Oficial de la Generalitat Valenciana (DOGV).  
  
  
Contra aquesta resolució, que exhaureix la via administrativa, podrà interposar-se en el termini d'un mes un recurs potestatiu de reposició davant el president de l'IVACE, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 4 de novembre de 2022.- El president de l'IVACE: Rafael Climent González.  
  
  
  
ANNEX  
  
Actuació 1. Organització de jornades i seminaris destinats a facilitar que les empreses participants puguen escometre les mesures del RIS3-CV previstes.  
  
A. Actuacions susceptibles de suport  
Organització de jornades, seminaris, fòrums, congressos o trobades de demostració de tecnologies o de models de col·laboració innovadors, dirigides a personal directiu i tècnic d'empreses, startups, emprenedors, agents de l'oferta cientificotecnològica o altres col·lectius amb potencial d'interacció amb els anteriors, a fi de facilitar l'evolució cap a un model productiu intel·ligent, sostenible i integrador. Les accions hauran de tindre contingut tècnic, excloent la difusió i promoció de caràcter general, i es desenvoluparan en relació amb àrees que incidisquen directament o indirectament en algun o diversos dels àmbits següents: transformació digital, indústria 4.0, economia circular, col·laborativa, transició cap a una economia baixa en carboni, sostenibilitat, mobilitat, accessibilitat i millora de la qualitat de vida, inclusió, salut i alimentació. Hauran d'abordar alguna o algunes de les següents temàtiques:  
  
i) Capacitació per a facilitar la presa de decisions sobre estratègies a seguir en el futur, models d'organització innovadors, línies d'investigació i tecnologies més adequades.  
ii. Presentació de les novetats i tendències nacionals i europees respecte als àmbits abans indicats, beneficis i oportunitats associades a les mateixes per a les empreses valencianes, i casos d'èxit regionals, nacionals i europeus.  
iii. Desenvolupament de nous models de negoci i col·laboració per a la millora competitiva de col·lectius empresarials i desenvolupament de noves activitats empresarials amb incidència en els àmbits abans indicats.  
Un projecte podrà contindre una programació de diverses accions.  
Per a l'organització de les accions s'exigirà l'existència d'un programa detallat i un registre d'inscripcions.  
La inscripció d'assistents a les accions podrà tindre caràcter onerós, sempre que l'ingrés total per aquest concepte juntament amb l'ajuda concedida, no supere el seu cost total.  
B. Característiques de l'ajuda  
Sense perjudici dels límits fixats en l'article 5 de la present convocatòria, la subvenció podrà arribar fins a un 80 % de les despeses subvencionables.  
C. Despeses subvencionables  
Del pressupost plantejat en la memòria presentada per les entitats sol·licitants es consideraran com a despeses subvencionables únicament les que es defineixen a continuació, desglossades per a cada acció i amb les limitacions establides en l'article 19 de les bases reguladores.  
  
1) Col·laboracions externes:  
a) Contractació de personal expert ?persones físiques, empreses o entitats- especialitzat en la temàtica a desenvolupar en l'activitat subvencionada.  
b) Despeses d'allotjament i desplaçament de les persones que realitzen les ponències. S'admetran despeses de desplaçament mitjançant transport públic amb un límit de 700 euros per persona i acció, i d'allotjament amb un màxim de 150 euros per persona i nit.  
c) Despeses necessàries per al desenvolupament de les accions: lloguer de sales, materials i difusió.  
2) Personal propi: despeses del personal propi dedicat de manera directa a l'organització i coordinació de l'activitat subvencionada. La despesa subvencionable no podrà superar el 15 % de la despesa subvencionable en el concepte de col·laboracions externes, i quedarà limitat el cost horari subvencionable a 40 euros/hora com a màxim.  
3) Despeses de l'auditoria per a l'elaboració de l'informe de revisió de la documentació justificativa de la subvenció, per empresa auditora externa inscrita com a exercent en el Registre Oficial d'Auditors de Comptes, fins a un import màxim subvencionable de 600 euros, IVA exclòs, per sol·licitud.  
  
Actuació 2. Preparació i desenvolupament de projectes en l'àmbit de les mesures del RIS3-CV previstes, amb efecte demostrador i tractor, que impulsen noves activitats innovadores dins de les empreses i que siguen d'interés per a un col·lectiu ampli d'empreses, a fi de possibilitar la promoció de la cooperació empresarial i dels agents de l'oferta cientificotecnològica.  
A. Actuacions susceptibles de suport  
Preparació, desenvolupament i posada en marxa de projectes de dinamització empresarial que contribuïsquen a la millora de la competitivitat del col·lectiu d'empreses objectiu de l'entitat sol·licitant, que tinguen un caràcter tractor i impulsor d'activitats innovadores i contemplen, entre altres actuacions, la promoció de la cooperació empresarial, el desenvolupament de noves activitats empresarials, així com la demostració i aprofitament de les capacitats d'empreses, startups i agents de l'oferta cientificotecnològica com a factors clau per a la millora competitiva d'aquestes.  
El projecte de dinamització presentat a aquesta actuació haurà de concretar-se en un pla d'accions que, contribuint a fomentar un sistema productiu intel·ligent, sostenible i integrador, permeta dur a terme un desplegament territorial de les polítiques en matèria de reindustrialització, innovació i digitalització entre el major nombre d'empreses possible.  
El projecte desenvoluparà línies de treball que incidisquen directament o indirectament en algun o diversos dels àmbits següents: transformació digital, indústria 4.0, economia circular, col·laborativa, transició cap a una economia baixa en carboni, sostenibilitat, mobilitat, accessibilitat i millora de la qualitat de vida, inclusió, salut i alimentació. Per al seu desenvolupament haurà de comptar amb personal de caràcter tècnic de l'entitat beneficiària, en plantilla en el moment de la sol·licitud o de nova contractació, que desenvoluparà activitats en matèria de gestió de la innovació amb una marcada component d'acostament i proximitat al seu col·lectiu objectiu a manera d'agent de proximitat territorial.  
El pla d'accions, que necessàriament comptarà amb una previsió d'objectius i indicadors de resultats, podrà incloure, entre altres:  
- Jornades o tallers de demostració de bones pràctiques empresarials, de promoció de la cooperació empresarial, de promoció dels serveis oferits pels organismes d'investigació o de gestió de la innovació, entre altres.  
- Assessorament a empreses per a impulsar noves activitats innovadores, en matèries com ara informació, orientació sobre fonts de finançament per als seus projectes, intermediació amb experts externs o suport en la preparació i presentació de propostes, entre altres.  
- Gestió i manteniment de continguts, alertes i comunicacions d'interés al col·lectiu d'empreses objectiu, butlletins, guies temàtiques, publicacions en mitjans electrònics o impresos, entre altres.  
- Altres accions de dinamització, no contemplades anteriorment, que contribuïsquen a complir els fins previstos en aquesta actuació.  
B. Característiques de l'ajuda  
Sense perjudici dels límits previstos en l'article 5 de la present convocatòria, la subvenció podrà aconseguir fins a un 80 % de les despeses subvencionables.  
C. Despeses subvencionables  
Del pressupost plantejat en la memòria presentada per les entitats sol·licitants es consideraran com a despeses subvencionables únicament els que es defineixen a continuació i amb les limitacions establides en l'article 19 de les bases reguladores:  
1) Personal propi: despeses del personal tècnic de l'entitat que participe de manera directa en el projecte mitjançant el desenvolupament d'activitats en l'àmbit de la gestió de la innovació. Es limita el cost horari subvencionable a 40 euros/hora com a màxim.  
En el cas de noves contractacions en qualitat d'agent de proximitat territorial, s'admetrà fins al 100 % de la seua dedicació, segons s'establisca en el conveni o contracte que corresponga. En cas que aquestes funcions les assumisca personal de la plantilla de l'entitat, s'admetrà fins a un màxim del 60 % d'aquestes hores.  
2) Col·laboracions externes: despeses d'assistència tècnica, consultoria i equivalents, necessaris per al desenvolupament del projecte. La despesa subvencionable en aquest concepte no podrà superar el 15 % de la despesa subvencionable de personal propi.  
3) Adquisició d'actius immaterials: programari que siga necessari per al desenvolupament del projecte inclosos els costos per ús de solucions i aplicacions (XaaS), durant el temps d'execució del projecte. La despesa subvencionable en aquest concepte no podrà superar el 5 % de la despesa subvencionable de personal propi.  
4) Adquisició d'actius materials: equipament informàtic necessari per al desenvolupament del projecte. La despesa subvencionable en aquest concepte no podrà superar el 5 % de la despesa subvencionable de control.   
5) Despeses de l'auditoria per a l'elaboració de l'informe de revisió de la documentació justificativa de la subvenció, per empresa auditora externa inscrita com a exercent en el Registre Oficial d'Auditors de Comptes, fins a un import màxim subvencionable de 600 euros, IVA exclòs, per sol·licitud.